ЩыхупIэм къыщхьэщокIуэт
«Спартак-Налшык» (Налшык) — «Динамо» (Санкт-Петербург) — 3:0 (2:0). Налшык. «Спартак» стадион. Жэпуэгъуэм и 27-м. ЦIыху 800 еплъащ.
Судьяхэр Харламов, Чельцов (тIури Мэзкуу щыщщ), Крохин (Калининград).
«Спартак-Налшык»: Степанов, Рогочий, Засеев, Абазэ, Гарбуз, Чеботару (Галин, 86), Руа, Коронов (Буйтрагэ, 83), Щэуей (Гуэщокъуэ, 78), Медведев, Сирадзе (Аверьянов, 65).
«Динамо»: Самохвалов, Кулеша, Идову, Васильев, Сурков, Матрахов, Сушкин, Гиголаев, Егоров, Есин (Маматюк, 45), Матяш.
Топхэр дагъэкIащ: Короновым, 17 (1:0). Щэуейм, 43 (2:0). Руа, 55 (3:0).
Дагъуэ хуащIащ Абазэмрэ Гиголаевымрэ.
«Спартак-Налшыкыр» бжыгъэшхуэкIэ зэрытемыкIуэрэ илъэсрэ ныкъуэм щIигъуащ. Иужьу ар къыщыхъуар нэгъабэ мэлыжьыхьым и 14-ращ — ди щIалэхэр премьер-лигэм иджыри хэту Новгород Ищхъэрэ и «Волга»-р 3:0-у хагъэщIауэ щытащ. Мис иджы аргуэру налшыкдэсхэр бжыгъэшхуэкIэ текIуащ. Дыщыгугъынщ ар ехъулIэныгъэфIхэм я щIэдзапIэ хъуну.
Руа Карлос (№53) кIэух бжыгъэр 3:0-м негъэс. Пэжыр жытIэнщи, «Спартак-Налшыкым» вэсэмахуэ къыпэщIэта Санкт-Петербург и «Динамо»-р япэ дивизионым иджыпсту щынэхъ лъэрымыхь дыдэщ. А командэм щыджэгухэм я зэхуаку зэгурыIуэныгъэрэ зэдэIэпыкъуныгъэрэ дэлъкъым. Абы и щыхьэтщ махуэ зыбгъупщI и пэкIэ «Торпедо»-м къыхигъэщIа иужькIэ, санкт-петербургдэсхэм я гъуащхьауэхэу Маркеловымрэ Ильинрэ, псори къащIэплъу икIи ауан къащIу, зэрызэзэуэжар. Урысей Футбол Зэгухьэныгъэм и къэзыпщытэ-дисциплинэ комитетым ар гулъытэншэу къигъэнакъым икIи тIури джэгугъуэ тхурытхукIэ зэхьэзэхуэм хигъэкIащ, ахъшэкIи къуэды ятрилъхьащ. Адрейхэри нэхъ щIагъуэу зэрыщымытыр «Динамо»-м и тренер нэхъыщхьэм пресс-конференцым щыжиIащ.
Я хьэрхуэрэгъухэм сыт хуэдэ гугъуехьхэр яIэми ди щIалэхэр егупсысыщакъым. Зэхьэзэхуэм и пэщIэдзэм зыфIагъэкIуэда очко бжыгъэр абыхэм ирагъэкъужын хуейт. Аращ мы зэIущIэр, иужьрей адрейхэми хуэдэу, «Спартак-Налшыкым» хуабжьу жыджэру къыщIыщIидзар.
Налшыкдэсхэм я ебгъэры-кIуэныгъэ лъэщхэм хьэщIэхэр зэрыпэщIэтыфар дакъикъэ пщыкIублкIэщ. Коронов Игорь ижьырабгъумкIэ кIуэцIрыкIыу лъэщу еуа иужькIэ бжыгъэр къызэIуха хъуащ.
Загъэпсэхуну икIыным нэблэгъауэ, Щэуей Алихъан къыхэжаныкIащ. ДжэгупIэ губгъуэм икухэм абы топыр и хьэрхуэрэгъухэм къащыIэщIихащ икIи апхуэдэ щIыкIэкIэ къыщIидза ебгъэрыкIуэныгъэм езым кIэух дахэ иритыжащ — 2:0.
ЗэIущIэм и етIуанэ Iыхьэри хэгъэрейхэм я тепщэныгъэкIэ екIуэкIащ. ИкIи Руа Карлос бжыгъэр 3:0-м нигъэса иужькIэ «Динамо»-р ужьыхыпащ. АдэкIэ псори гурыIуэгъуэт. Бжыгъэр нэхъ иныжи хъуфынут, арщхьэкIэ Аверьяновыр зэрыраудам къыхэкIыу судьям къарита пенальтир Короновым тэмэму къыхуэгъэсэбэпакъым. Ар зэуа топыр перекладинэм техуащ.
ТекIуэныгъэр зэраIэщIэмыкIыжынур къащыгурыIуэм, ди тренерхэм я футболист нэхъыфI зыбжанэм зрагъэгъэпсэхуну Iэмал иратащ. Адрей къихьахэри хуэмыхуакъым, ауэ бжыгъэми зрагъэхъуэжакъым.
Арати, иужьрей джэгугъуихым ящыщу 3-м я хьэрхуэрэгъухэм щефIэкIщ, апхуэдизри зэрытемыгъэкIуауэ ирагъэухри, «Спартак-Налшыкым» и футболистхэр етIуанэ дивизионым езыгъэхуэхыну турнир таблицэм и щыхупIэм къыщхьэщыкIуэтащ. АдэкIэ я Iуэхухэр нэхъ тынш хъун хуейщ.
Ди щIалэхэм иджыпстукIэ я хьэрхуэрэгъу нэхъыщхьэу щыт Волгоград и «Ротор»-р очкоиплIкIэ къакIэрыхуащ. Ар и стадионым щыджэгуу Оренбург икIа «Газовик»-м къыхигъэщIэным зымащIэ дыдэщ иIэжар, ауэ зэIущIэм и иужьрей дакъикъэм дагъэкIа топым къригъэлащ.
Новосибирск и «Сибирь»-мрэ Дзержинск и «Химик»-мрэ вэсэмахуэ къызэрыхагъэщIам и фIыгъэкIэ налшыкдэсхэр абыхэм ялъэщIыхьэжащ. Я очко бжыгъэр зэхуэдизми, ахэр дяпэ щIитыр текIуэныгъэ нэхъыбэ мы зэхьэзэхуэм къызэрыщахьарщ. Мыгувэу ахэри къызэранэкIыну дыщыгу-гъынщ.
Иджы щыгъуазэ фыхуэтщIынщ япэ дивизионым хэт командэхэр иужьу зэрыджэгуам къарикIуа бжыгъэхэм. Мис ахэр: «Мордовия» (Саранск) — «Сибирь» (Новосибирск) — 2:0, «Алания» (Владикавказ) — «Нефтехимик» (Нижнекамск) — 2:1, «Балтика» (Калининград) — «Уфа» (Уфа) — 1:1, «Луч-Энергия» (Владивосток) — «Химик» (Дзержинск) — 2:0, «Салют» (Белгород) — «Шинник» (Ярославль) — 4:0, «Ротор» (Волгоград) — «Газовик» (Оренбург) — 1:1, «Торпедо» (Мэзкуу) — «СКА-Энергия» (Хабаровск) — 1:0, «Арсенал» (Тулэ) — «Енисей» (Красноярск) — 1:2.
КъыкIэлъыкIуэ джэгугъуэр «Спартак-Налшыкым» и дежкIэ хуабжьу зэрыгугъунум шэч хэлъкъым. ЩэкIуэгъуэм и 3-м ар Владикавказ къалэм щыIущIэнущ япэ дивизионым щекIуэкI зэхьэзэхуэм пашэныгъэр щызыIыгъхэм ящыщ икIи премьер-лигэм зыгъэзэжыну быдэу зи мурад «Алания»-м.
Жыласэ Заурбэч.
